
Hagyj fel minden reménnyel

Dean eltrappol a Phoenix mozi előtt, élesen kikerül egy sötét szemüveges vak férfit, lelép a Charing Cross Roadra, hogy megelőzzön egy babakocsival totojázó nőt, átugrik egy dzsuvás pocsolyát, és lendületesen befordul a Denmark Streetre, ahol megcsúszik egy fekete jégfolton. A lába kirepül alóla. Elég ideig van a levegőben, hogy lássa, ahogy az ereszcsatorna és az ég helyet cserél, és hogy azt gondolja, ez kurvára fájni fog, aztán a bordái, a térdkalácsa és a bokája a járdához csapódik. Kurvára fáj. Senki nem áll meg, hogy felsegítse. Kurva London. Egy bajuszos-keménykalapos tőzsdeügynök vigyorog a hosszú hajú tahó balszerencséjén, majd eltűnik. Dean óvatosan talpra kecmereg, nem törődik a lüktető fájdalommal, de nagyon reméli, hogy nem törött el semmije. Mr. Craxi nem hisz a betegszabadságban. A csuklója és a keze legalább szuperál. A pénz. Ellenőrzi a kabátzsebében a betétkönyvét, benne az értékes rakománnyal: tíz ötfontos bankjeggyel. Minden oké. Bicegve továbbindul. Kiszúrja Rick „Elsőre” Wakemant a szemközti Gioconda kávézó ablakában. Szívesen csatlakozna Rickhez egy csésze teára, egy cigire és egy kis dumára valami szóba jöhető stúdiózenélésről, de a péntek reggel a lakbérfizetés reggele, ilyenkor Mrs. Nevitt úgy vár a szalonjában, akár egy óriáspók. Ezen a héten Dean még a saját mércéjével is neccesnek érzi a dolgot. Ray átutalása csak tegnap érkezett meg, és az imént negyven perce ráment, hogy felvegye, úgyhogy nyomul tovább, el a Lynch & Lupton Zeneműkiadó előtt, ahol Mr. Lynch közölte vele, hogy az összes dala szar, kivéve azt a néhányat, ami szimplán csak zagyvaság. El az Alf Cummings Zenei Menedzsment előtt, ahol Alf Cummings a püffedt kezét Dean belső combjára tette, és azt mormolta: „Mindketten tudjuk, én mit tehetek érted, te szépséges rohadék. A kérdés az: te mit teszel értem?”, és el a Fungus Hut stúdió előtt, ahol hamarosan a Battleship Potemkinnel venne fel egy demót, ha a banda nem rúgta volna ki még előtte.

– SEGÍTSEN, kérem, én… – Egy vörös arcú férfi megragadja Dean gallérját, és azt nyögi: – Én… – kínjában kétrét görnyed – belehalok…

– Jó, jó, pajtás, üljön le ide a lépcsőre. Hol fáj?

A férfi lefittyedt szájából nyál csöpög. – Mellkas…

– Semmi gond, majd… ööö… szerzünk segítséget. – Dean körülnéz, de az emberek feltűrt gallérral, lehúzott sapkával és maguk elé szegezett tekintettel robognak el mellettük.

A férfi nyöszörög és Deannek dől. – Ááá… ááááúh.

– Pajtás, asszem, magának mentőre van szüksége, szóval…

– Mi a probléma? – Az újonnan érkezett illető Dean-korú, rövid hajú, és praktikus csuklyás sportkabátot visel. Meglazítja az összeesett férfi nyakkendőjét, és a szemébe néz. – A nevem Hopkins. Orvos vagyok. Bólintson, ha ért engem, uram.

A férfi grimaszol, zihál és nagy nehezen bólint.

– Jó. – Hopkins Deanhez fordul. – Az úr az apja?

– Nem, most láttam életemben először. Aszongya, fáj a mellkasa.

– A mellkasa? – Hopkins leveszi az egyik kesztyűjét, és a kezét a férfi nyakának egyik vénájára nyomja. – Erős aritmia. Uram? Azt hiszem, szívrohama van.

A férfi szeme nagyra nyílik, aztán a fájdalom egy újabb rohamától összeszorul.

– A kávézóban van telefon, hívok mentőt – ajánlkozik Dean.

– Úgysem érnek ide időben – rázza a fejét Hopkins. – A Charing Cross Roadon brutális a forgalom. Nem ismeri véletlenül a Frith Streetet?

– De… és van ott egy klinika, a Soho Square-nél.

– Pontosan. Rohanjon oda, amilyen gyorsan csak tud, és mondja meg nekik, hogy egy fickó szívrohamot kapott a Denmark Street-i dohánybolt előtt, és hogy dr. Hopkinsnak szüksége van egy hordágyas csapatra, méghozzá pronto. Megjegyezte?

Hopkins, Denmark Street, hordágy. – Meg.

– Helyes. Én itt maradok, hogy elsősegélyt nyújtsak neki. Most pedig rohanjon, mint az istennyila. Ennek a szegény ördögnek magától függ az élete.



Dean átrohan a Charing Cross Roadon, be a Manette Streetre, el a Foyles könyvesbolt előtt, majd át a Pillars of Hercules pub alatti rövid sikátoron. A teste már elfelejtette az iménti esés fájdalmát. A Greek Streeten elhúz a kukások mellett, akik egy kukásautóba borítják a kukákat, és az úttest közepén trappol a Soho Square felé, ahol felriaszt egy csomó galambot, majdnem másodszor is eltanyál, amikor befordul a sarkon a Frith Streetre, aztán felugrál a klinika lépcsőjén, majd berohan a recepcióra, ahol a portás éppen a Daily Mirrort olvassa. „MEGHALT DONALD CAMPBELL”, hirdeti a címlap. Dean elzihálja az üzenetet: – Dr. Hopkins küldött… Szívroham a Denmark Streeten… Hordágyas csapat, gyorsan…

A portás leereszti az újságot. Tésztamorzsák csücsülnek a bajuszán. Nem rázza meg a hír.

– Egy ember haldoklik – tisztázza Dean. – Nem hallotta?

– Dehogynem. Az arcomba kiabál.

– Akkor küldjön segítséget, a rohadt életbe! Ez egy kórház, vagy nem?

A portás horkantása mélyről jön. – Felvett egy jókora összeget a bankból, mielőtt találkozott volna ezzel a „dr. Hopkinsszal”, ugye?

– Igen. Ötven fontot. Na és?

A portás morzsákat csipeget le a kabátja hajtókájáról. – Még mindig magánál van az a pénz, fiam?

– Itt van. – Dean a kabátjába nyúl a betétkönyvéért. Nincs ott. Itt kell lennie. Átkutatja a többi zsebét is. Egy betegszállító targonca csikorog el mellette. – A picsába… biztos elejtettem útközben…

– Sajnálom, fiam, de átverték.

Dean emlékszik, hogy a férfi nekidőlt a mellkasának… – Nem. Nem! Igazi szívroham volt. Alig bírt felállni. – Újra átkutatja a zsebeit. A pénz még mindig nincs meg.

– Sovány vigasz – mondja a portás –, de november óta maga az ötödik. Terjed a hír. London belvárosában az összes kórház és klinika megtiltotta hordágy küldését minden „Hopkins” nevű embernek. Teljesen felesleges, soha nincs ott senki.

– Dehát… – Deant hányinger környékezi. – Dehát azok…

– Azt akarja mondani, hogy nem néztek ki zsebtolvajnak?

Azt akarta. – Honnan tudhatták, hogy van nálam zsé?

– Maga mit tenne, ha egy szép kövér pénztárcára horgászna?

Dean gondolkodik. A bank. – Látták, amikor kivettem. Aztán követtek.

A portás beleharap egy kolbásztekercsbe. – Talált, süllyedt, Sherlock.

– De a pénz nagy részéből a basszusgitáromat kellett volna törlesztenem, és… – Eszébe jut Mrs. Nevitt. – Ó, a picsába. A többi meg a lakbérem volt. Most hogyan perkáljam ki a lakbért?

– Tehet feljelentést, de ne várjon csodát. A hekák szemében a Sohót táblák veszik körül: „Ki itt belépsz, hagyj fel minden reménnyel.”

– A házinénim egy rohadt náci. Ki fog dobni.

A portás szürcsöl a teájából. – Mondja meg neki, hogy elvesztette, miközben próbált irgalmas szamaritánus lenni. Talán megsajnálja. Sose lehet tudni.



Mrs. Nevitt a magas ablaknál ül. A szalonban nyirok és szalonnazsír szaga terjeng. A kandallót láthatóan bedeszkázták. A házinéni főkönyve nyitva hever az íróasztalon. A kötőtűi csattognak meg kopognak. A mennyezetről egy soha fel nem kapcsolt csillár lóg. A tapéta egykor virágos mintája dzsungelhomályba fakult. Mrs. Nevitt három halott férjének szúrós tekintete aranyozott keretű fényképről fixírozza a szobát. – ’Reggelt, Mrs. Nevitt.

– A reggelnek mindjárt vége, Mr. Moss.

– Igen, ööö, nos… – Dean torka kiszárad. – Kiraboltak.

A kötőtűk megállnak. – Ez aztán a balszerencse.

– De még mekkora. Kivettem a lakbérpénzt, de két fickó kizsebelt a Denmark Streeten. Biztos látták, hogy felveszem az átutalást, és követtek. Fényes nappal kiraboltak.

– Jaj, jaj. Micsoda fordulat.

Azt hiszi, hogy kamuzok, gondolja Dean.

– Ezek után még inkább bánhatja – folytatja Mrs. Nevitt –, hogy nem maradt a Brettonban, a Királyi Nyomdában. Az igazi állás volt. A város tisztességes részén. Mayfairben nincs utcai rablás.

A Bretton szerződéses faszszopás volt, gondolja Dean. – Ahogy mondtam, Mrs. Nevitt, a Bretton nem volt nekem való.

– Nem az én gondom ugyebár. Az én gondom a lakbér. Értsem úgy, hogy több időt szeretne a fizetésre?

Dean egy kicsit megnyugszik. – Őszintén szólva nagyon hálás lennék érte.

Az asszony ajkai összeszorulnak, orrlyukai kitágulnak. – Akkor ezúttal, most az egyszer meghosszabbítom a lakbérfizetés határidejét…

– Köszönöm, Mrs. Nevitt. El se tudom mondani, hogy…

– …kettő óráig. Ne mondja senki, hogy szívtelen vagyok.

Az öreg tehén most szívat? – Mármint… ma két óráig?

– Az bizonyára elég idő, hogy megjárja a bankig és vissza. Csak ezúttal ne lobogtassa a pénzt, amikor távozik.

Deant megrohanja a forróság, a hideg, az émelygés. – A számlám jelenleg üres, de hétfőn kapok fizetést. Akkor rögtön kifizetem.

A házinéni meghúz egy zsinórt, ami a mennyezetről lóg. Az íróasztalából elővesz egy nagy lapot: „BÉRLAKÁS KIADÓ. FEKETÉK ÉS ÍREK KÍMÉLJENEK. ÉRDEKLŐDNI BENT.”

– Ne, Mrs. Nevitt, ne csinálja ezt. Nincs rá szükség.

A házinéni kiteszi a lapot az ablakba.

– És émmeg hol aludjak ma éjjel?

– Ahol csak szeretne, de nem itt.

Először a pénz, most meg a kéró. – Akkor kérem vissza a kauciót.

– Az a bérlő, akik nem fizeti ki a bérleti díjat, elveszíti a kauciót. A szabályzat minden ajtóra ki van tűzve. Egy fillérrel se tartozom magának.

– Az az én pénzem, Mrs. Nevitt.

– A szerződés szerint, amit aláírt, nem.

– Keddre vagy szerdára úgyis szerez új bérlőt. Legkésőbb. Nem veheti el a kauciót. Az lopás.

Az asszony folytatja a kötögetést. – Tudja, én már az első pillanattól kezdve éreztem magán a cockney pöceszagot. De azt mondtam magamnak: Nem, adj neki egy esélyt. Végül is Őfelsége nyomdászai látnak lehetőséget a fiatalemberben. Szóval adtam magának egy esélyt. És mi történt? Otthagyta a Brettont egy „popzenekarért”. Megnövesztette a haját, mint egy lány. Elköltötte a pénzét gitárokra és a jó ég tudja, mire, így nem maradt egy fityingje se rossz időkre. És most lopással vádol. Hát, ez jó lecke volt, hogy legközelebb hallgassak a megérzésemre. Ami a csatornában születik, az a csatornában is marad. Á, Mr. Harris… – A szalon ajtajában megjelenik a leszerelt katona, aki a házinéni gorillájaként tevékenykedik. – Ez az illető – pillant Deanre – távozik tőlünk. Azonnali hatállyal.

– A kulcsokat – mondja Mr. Harris foghegyről Deannek. – Mind a kettőt.

– Mi lesz a cuccommal? Aztat is ellopja?

– A „cuccát” vigye magával – feleli Mrs. Nevitt –, kell is az nekem! Ami két órakor még a szobában van, az háromkor már az Üdvhadsereg boltjában lesz. Most pedig menjen.

– Az isten verje meg – dörmögi Dean. – Remélem, hogy hamarosan elpatkol.

Mrs. Nevitt nem vesz róla tudomást. A kötőtűi csattognak-kopognak. Mr. Harris megragadja Dean gallérját hátul, és felrántja.

Dean alig kap levegőt. – Meg ne fojtson má, maga mocsok!

Az egykori őrmester kilöki Deant a folyosóra. – Nyomás fel a szobába, pakolj össze és tűnj el. Vagy nem csak fojtogatlak, te semmirekellő buzeráns…



Legalább a munkám megvan még. Dean lenyomkodja a kávét a fémszűrőben, a szűrőtartót beilleszti a kávégépbe, aztán lehúzza a kart. A Gaggia gőzt fúj. Dean nyolcórás műszakja nem akar véget érni. A testét megviselte a Denmark Street-i esés. Fagyos az éjszaka, de a D’Arblay és a Brewer sarkán lévő Etna kávézó meleg, világos és zajos. Külvárosi diákok és kamaszok beszélgetnek, flörtölnek, vitatkoznak. Itt találkoznak a modok,{1} mielőtt a zenés szórakozóhelyekre mennének drogozni és táncolni. Ápolt, idősebb férfiak szemeznek sima bőrű fiatalokkal, akiknek gazdag szeretőre van szükségük. Kevésbé ápolt idősebb férfiak megállnak egy kávéra, mielőtt benéznek egy pornómoziba vagy kuplerájba. Minimum százan tolonghatnak itt, gondolja Dean, és mindenkinek van hun aludni. Amióta csak elkezdte a műszakját, abban reménykedik, hogy betéved egy olyan ismerőse, aki tartozik neki egy szívességgel, és le tud stoppolni egy kanapét. Ez a remény az órák múlásával egyre halványult és mostanra teljesen szertefoszlott. A zenegépből a Rolling Stones „19th Nervous Breakdown”-ja bömböl. Dean egyszer kiókumlálta a dal akkordjait Kenny Yearwooddal, amikor még a Gravediggers nevű bandában nyomták, azok voltak a szép idők. A Gaggia kifolyójából kávé csorog, kétharmadig megtölti a csészét. Dean kiveszi a szűrőtartót, és a kávézaccot egy edénybe üríti. Mr. Craxi megy el mellette egy tálca koszos tányérral. Kérd el előre a fizetést, nógatja magát Dean ötvenedszerre is. Nincs választásod. – Mr. Craxi, lehetne, hogy…?

Mr. Craxi megfordul, meg sem hallja Deant: – Pru, töröld le redvás pultok elöl, szégyen és gyalázat! – Továbbtrappol, és a hidegtej-adagoló meg a kávégép között Dean meglát egy vendéget a pultnál, akit a főnöke eddig kitakart. Harmincas, kopaszodó férfi, könyvmoly kinézetű, tyúklábmintás zakóban és menő kék lencsés, téglalap alakú szemüvegben. Lehet, hogy buzi, de a Sohóban sose lehet tudni.

A vendég felnéz a magazinjából – Record Weekly –, és nyugodtan állja Dean tekintetét. A homlokát ráncolja, mintha nem tudna hová tenni Deant. Ha egy kocsmában lennének, Dean megkérdezné: Mi a rossebet mit bámulsz, he? Itt csak elfordítja a tekintetét, és kiöblíti a szűrőtartót a hidegvíz-csap alatt, miközben még mindig magán érzi a vendég tekintetét. Talán asziszi, hogy bejön nekem.

Sharon új rendeléssel érkezik. – Két eszpresszó és két kóla a kilencesnek.

– Két presszó, két kóla, kilences, vettem. – Dean a Gaggia felé fordul, felkattintja a kapcsolót, mire tejhab ereszkedik a kapucsínóra.

Sharon bejön a pult mögé, hogy újratöltsön egy cukortartót. – Sajnálom, hogy nem alhatsz még a padlón se. Komolyan.

– Nem gáz. – Dean kakaót szór a kapucsínóra, és a pultra teszi Prúnak. – Pofátlanság volt megkérdeznem is.

– A házinénim olyan, mint egy KGB-ügynök, aki apácazárdát vezet. Ha megpróbálnálak becsempészni, lesből ránk támadna és azt mondaná: „Ez egy tisztességes ház, nem bordély!”, és kidobna engem is.

Dean megtölti a szűrőtartót egy eszpresszóhoz. – Értem. Semmi baj.

– Ugye, nem az árkádok alatt fogsz aludni?

– Persze hogy nem. Majd rácsörgök az egyik haveromra.

Sharon felderül. – Ebben az esetben – megrázza a csípőjét – örülök, hogy engem kérdeztél meg először. Ha van valami, amit tehetek, csak szólj.

Dean nem vonzódik ehhez az aranyos, de pufók, tésztaarcú lányhoz, akinek a mazsolaszemei túlságosan közel ülnek egymáshoz… de szerelemben és háborúban mindent szabad. – Tudnál kölcsönadni pár fontot hétfőig? Csak a fizetésig.

Sharon habozik. – De megéri nekem, ugye?

Ó, te kacér. Dean beveti a sanda vigyorát. Lerántja a kupakot egy kólásüvegről. – Ha egyszer újra talpra állok, kamatostul megadom.

A lány arca felragyog, és Dean szinte bűntudatot érez, amiért ilyen könnyen ment. – Talán van pár shilling a táskámban. Csak jussak eszedbe, amikor milliomos popsztár leszel.

– Tizenöt még vár! – kiáltja Mr. Craxi a maga szicíliai-cockney akcentusával. – Három forró csokoládé! Mályvacukor! Mozgás!

– Három forró csokoládé! – visszhangozza Dean. Sharon elslisszol a cukortartóval. Pru megérkezik, és elrobog a kapucsínóval a nyolcas asztalhoz, Dean pedig felszúrja a rendelési cédulát. Már a kétharmadánál tart. Mr. Craxinak jó kedve kell hogy legyen. Ha nem, akkor szívok, mint a torkosborz. Nekilát a kilences asztal eszpresszójának. A Stones után Donovan „Sunshine Superman”-je következik. Gőz sziszeg a Gaggiában. Dean azon tűnődik, vajon mennyi lehet Sharon „pár shilling”-je. Egy szállodára tuti nem elég. Ott van a YMCA a Tottenham Court Roadon, de fogalma sincs, hogy marad-e addigra szabad ágy. Lesz fél tizenegy, mire odavergődik. Még egyszer végigveszi a londoni ismerősei listáját, akik a) segíthetnek neki, és b) van telefonjuk. A metró nagyjából éjfélig jár, szóval ha kibumlizik Brixtonba vagy Hammersmithbe a basszerjával meg a hátizsákjával, és nem találja otthon a kiszemelt havert, ott ragad. Még a régi bandatársaira is gondol a Battleship Potemkinből, de gyanítja, hogy az a híd egyszer s mindenkorra leégett.

Dean a kék szemüveges vendégre pillant. A fickó a Record Weeklyt időközben könyvre cserélte: Csavargóként Párizsban, Londonban. Dean fejében megfordul, hogy a tag talán beatnik. A művészeti főiskolán néhány srác megjátszotta a beatniket. Gauloises-t szívtak, egzisztencializmusról hadováltak és francia újságokkal sétafikáltak.

– Hé, Clapton. – Pru imádja a beceneveket. – Arra vársz, hogy a két forró csoki magától elkészüljön, vagy mi?

– Clapton szólógitáros – magyarázza Dean századszorra is. – Én basszuson játszok, baszki. – Észreveszi, hogy Pru elégedett képet vág.



Az Etna konyhája mögötti kis udvar egy köddel teli kormos kürtő, ahol a szemeteseken kívül nem sok minden fér el. Dean egy patkányt figyel, ami felfelé mászik egy esőcsatornán, az éjszakai felhőréteg derengő négyzete felé. Beszív még egy utolsó tüdőnyi füstöt az utolsó szál Dunhillből. Tíz óra elmúlt, és az ő meg Sharon műszakja lejárt. Sharon hazament a kérójába, de előbb kölcsönadott neki nyolc shillinget. Egy vonatjegy Gravesendbe, ha minden kötél és cérna szakad. A konyhaajtón keresztül Dean hallja, hogy Mr. Craxi olaszul beszél a Szicíliából legutóbb érkezett unokaöccsével. A srác angoltudása kábé nulla, de nincs is rá szüksége ahhoz, hogy felszolgálja a bolognai szósszal meglocsolt spagettit, ami az egyetlen kaja az Etnában.

Megjelenik Mr. Craxi. – Szóval beszélni akarsz, Moss?

Dean eltapossa a csikket a téglán, amivel az udvart lekövezték. A főnöke csúnyán mered rá. A francba. Dean felszedi a csikket. – Bocs.

– Nem érek rá egész éjjel.

– Lenne szíves most fizetni nekem?

Mr. Craxi ellenőrzi, hogy jól hallotta-e: – „Most” fizetni?

– Igen. A fizetésemet. Ma este. Most. Legyen szíves.

Craxi úr hitetlenkedve néz. – Fizetés hétfőn.

– Igen, de ahogy már mondtam, kiraboltak.

Az élet és London gyanakvóvá tette Mr. Craxit. Vagy talán így született. – Nagy pekk. De fizetés mindig hétfőn.

– Nem kérném, ha nem lennék kétségbeesve. De nem tudtam kifizetni a lakbért, úgyhogy a főbérlőm kirúgott. Ezért van a hátizsákom és a basszerom az öltözőszekrényben.

– Aha. Azt hittem, nyaralásra mész.

Dean kiprésel egy mosolyt, hátha vicc volt. – Bárcsak úgy lenne. De nem, tényleg szükségem van a fizetésemre. Egy szobára a YMCA-ben vagy ilyesmi.

Mr. Craxi gondolkodik. – Szarban vagy, Moss. De szart te szartad. Fizetek mindig hétfőn.

– Akkor tudna kölcsönadni pár fontot? Kérem szépen.

– Ott a gitár. Menj zaciba.

A sziklát is egyszerűbb megfejni, gondolja Dean. – Először is, nem fizettem ki az utolsó részletet, szóval a basszer még nem az enyém. Erre lett volna az a pénz, amit a rablók elvettek.

– De lakbér mondtad.

– Egy része a lakbér volt, a zöme a basszer. Másodszor, elmúlt péntek este tíz óra, és a zálogosok bezártak.

– Nem vagyok bank. Hétfőn fizetek. Kész, passz.

– Hogy legyek itt hétfőn, ha kétoldali tüdőgyulladást kapok, mert egész hétvégén a Hyde Parkban alszok?

Mr. Craxi arca megrándul. – Hétfőn nem vagy itt, jó. Faszt se fizetek. Értetted?

– Mi a különbség aközött, hogy most fizet ki, vagy hétfőn? Még csak nem is dolgozok ezen a hétvégén, bassza meg!

Mr. Craxi összefonja a karját. – Moss, ki vagy rúgva.

– Ó, a kurva életbe! Ezt nem teheti velem.

Egy tömpe ujj megböki Dean köldökcsakráját. – Tehetek. Teszek. Menj.

– Nem. – Először a pénz, aztán a kéró, most meg a meló. – Nem. Nem. – Dean elüti Craxi ujját. – Tartozik ötnapi fizetéssel.

– Bizonyíts. Perelj. Szerezz ügyvédet.

Dean elfelejti, hogy nem erőművész, csak sima művész, és Craxi arcába kiabál: – TARTOZOL ÖTNAPI FIZETÉSSEL, TE ROHADT TOLVAJ PATKÁNY!

– Á, sì, sì, tartozok. Tessék, fizetek, ami tartozok.

Egy ököl csapódik erőből Dean gyomrába. Dean összecsuklik, és zihálva és sokkos állapotban a hátára zuhan. Ma már másodszor. Egy kutya ugat. Dean felkel, de Craxi már eltűnt, két szicíliai unokaöccse jelenik meg a konyhaajtóban. Az egyiknél Dean Fenderje van, a másiknál a hátizsákja. Kikísérik Deant a kávézón keresztül. A zenegépből a Kinks énekli a „Sunny Afternoon”-t. Dean még egyszer hátranéz. Craxi a kassza mögül karba font kézzel mered rá.

Dean bemutat a munkaadójának.

Craxi elhúzza ujjbegyeit a nyaka előtt.


{1} Mod: az 1950-es évek végétől a 60-as éveken átívelő angol szubkultúra, neve a modernist (modernista) szóból ered. Jellemzői az elegáns, extravagáns öltözködés és a zene (eleinte jazz, később rock és rhythm and blues), valamint a droghasználat. (A ford.)

